Hoof aangekla van poging tot moord ná sage met puttoilet(Argieffoto: Bill Oxford/Unsplash) ŉ Skoolhoof van Ugie in die Oos-Kaap staan tereg op ŉ aanklag van poging tot moord nadat hy glo ŉ leerder gedwing het om by ŉ puttoilet in te klim en die hoof se selfoon uit te vis. Kapt. Khaya Tonjeni, woordvoerder van die polisie, sê dié 49-jarige skoolhoof van Lututu Junior Secondary School het eers die 11-jarige seun gedwing om sy klere uit te trek. Hy het toe ŉ tou aan die seun se bolyf vasgemaak en met behulp van ander leerders die seun in die toilet laat afsak. Die hoof is Maandag in hegtenis geneem en sal na verwagting Dinsdag sy eerste hofverskyning in die landdroshof in Maclear maak. Die polisie kon nie duidelikheid gee oor watter beserings die seun opgedoen het nie. Die skoolhoof is net ná die voorval geskors, hangende ŉ ondersoek deur die departement van onderwys in die Oos-Kaap. Dit is nie bekend wat presies die seun oorgekom het nie. Volgens die departement gaan Fundile Gade, LUR vir onderwys in die Oos-Kaap, Donderdag die skool en familie besoek om namens die skoolhoof vir sy gedrag om verskoning te vra. “Hierdie soort gedrag toon ŉ gebrek aan respek vir ons kinders,” sê Gade. Die departement het berading vir die betrokke leerder, asook enige leerder wat deur die voorval getraumatiseer is, gereël.